DA Den Europæiske Unions Tidende C 140/9

Offentliggørelse af en registreringsansøgning i henhold til artikel 6, stk. 2, i Rådets forordning (EF) nr. 510/2006 om beskyttelse af geografiske betegnelser og oprindelsesbetegnelser for landbrugsprodukter og fødevarer

2009/C 140/05

Denne offentliggørelse giver ret til at gøre indsigelse mod ansøgningen, jf. artikel 7 i Rådets forordning (EF) nr. 510/2006. Eventuelle indsigelser skal være Kommissionen i hænde senest seks måneder efter datoen for offentliggørelsen.

RESUMÉ

RÅDETS FORORDNING (EF) Nr. 510/2006

»PEMENTO DO COUTO«

EF-Nr.: ES-PDO-0005-0464-03.05.2005

BOB ( ) BGB ( X )

Dette resumé indeholder de vigtigste oplysninger i varespecifikationen til orientering.

1. Medlemsstatens ansvarlige myndighed:

Navn: Subdirección General de Calidad Agroalimentaria y Agricultura Ecológica, Dirección General de Industrias y Mercados Agroalimentarios, Secretaría General de Medio Rural del Ministerio de Medio Ambiente, y Medio Rural y Marino, Spanien Adresse: Paseo Infanta Isabel, 1 28071 Madrid ESPAÑA Tlf. +34 913475394 Fax. +34 913475410 E-mail: sgcaae@mapa.es

2. Ansøgende sammenslutning:

Navn: COOPERATIVA DO CAMPO O VAL Adresse: Vilacornelle, s/n. O Val-Narón (A Coruña) Tlf. +34 981453901 Fax. +34 981453901 E-mail: horta@cooperativaoval.com Sammensætning: Producent/forarbejdningsvirksomhed ( X ) Andet ( )

3. Produktets art:

Kategori 1.6 — Frugt, grøntsager og korn, uforarbejdet eller forarbejdet

4. Varespecifikation: (resumé af kravene i henhold til artikel 4, stk. 2, i forordning (EF) nr. 510/2006)

4.1. Navn:

»Pemento do Couto«

4.2. Beskrivelse:

Peberfrugter med den beskyttede geografiske betegnelse (BGB) »Pemento do Couto« er frugter af arten Capsicum annuum L af den lokale økotype, der er kendt under samme navn. Frugten høstes let umoden (handelsstørrelse) til markedsføring som frisk frugt. Den har følgende karakteristika:

— Form: konisk trapezformet længdesnit og afrundet tværsnit. Undertiden fremstår tværsnittet med lette ribber/riller med tre eller fire kanter i toppen.

— Vægt: 4-6 gram pr. enhed.

— Frugtens længde: 4-8 cm.

— Tykkelse ca.: 2 cm.

— Stilk: 2-3 cm, altid kortere end frugten. Den er stiv og almindeligvis lige eller med en let krumning.

— Skind: mørkegrønt med let glans.

— Frugtvæggens eller-kødets tykkelse: fin, ca. 1-1,5 mm.

— Smag: frugtkødet er fint og saftigt, med sød smag, let krydret og mild, da frugten ikke indeholder capsicin; moderat aroma og få frøkerner.

4.3. Geografisk område:

Produktionsområdet omfatter hele Ferrol-området (i Coruña), som indbefatter følgende kommuner: Ferrol, Narón, Valdoviño, Cedeira, Moeche, As Somozas, San Sadurniño, Neda, Fene, Mugardos og Ares. Der er tale om et naturligt område, som ikke ligger langt over havet, beskyttes af de omkringliggende bjergsystemer og er tæt på kysten, hvilket skaber et særligt mikroklima, der primært kendetegnes af et mildt klima uden store temperaturudsving; dertil kommer, at jordbunden i området er særdeles velegnet til denne afgrøde.

Betegnelsen »O Couto« er et geografisk navn, der svarer til det sted, hvor der findes et kloster med samme navn, til hvilket den oprindelige udvælgelse og dyrkning af disse peberfrugter er knyttet.

4.4. Bevis for oprindelse:

Produktets sporbarhed sikres ved, at produktet identificeres i hvert produktions- og afsætningsled.

For at sikre, at kravene i varespecifikationen er opfyldt, fører kontrolorganet et register over producenter og dyrkningsarealer, som løbende ajourføres. Kun de peberfrugter, der dyrkes i overensstemmelse med kravene i varespecifikationen og de øvrige bestemmelser på de dyrkningsarealer og af de producenter, der er opført i det relevante register, er omfattet af BGB’en »Pemento do Couto«.

De registrerede personer er forpligtet til at oplyse, hvor stor en mængde peberfrugter med BGB de reelt har produceret og afsat, i dertil oprettede registre. Kontrolorganet kontrollerer, om de mængder, som emballeringsvirksomhederne har afsat, stemmer overens med de mængder, som landbrugerne har leveret til dem, og at landbrugernes produktion svarer til dyrkningsudbyttet på de registrerede arealer.

Alle fysiske eller juridiske personer, der er opført i registret, og dyrkningsarealer, lagre, industrianlæg og produktionsfaciliteter er underkastet kontrolorganets kontrol af, at produkter, der er omfattet af den beskyttede geografiske betegnelse, opfylder kravene i varespecifikationen og de øvrige bestemmelser. Kontrollen foretages på grundlag af inspektion af dyrkningsarealer, lagre og industrianlæg, gennemgang af dokumentation og kontrol af overholdelsen af de beskrevne fysiske karakteristika, idet det også kontrolleres, at de høstede peberfrugter er hele, sunde, rene og uden skader. Der kan desuden foretages analyser af multirestkoncentrationer for at kontrollere, at de konstaterede pesticidværdier ligger under de maksimalgrænseværdier for restkoncentrationer (MRL), der er fastsat i den for afgrøden gældende lovgivning.

4.5. Produktionsmetode:

Planteskoleplanter dyrkes af godkendte producenter, der er opført i det relevante register.

Produktets fremstillingsmetode beskrives nedenfor:

Spredning og udplantning:

Når den modne frugt er høstet, tørres den, og frøene udtrækkes; når disse er blevet desinficeret, kan de udsås. Forberedelsen af frøbed og såning begynder i oktober og fortsætter i november, december og januar. Såningen foretages i drivbænke på et substrat bestående af en lige blanding af tørv og sand. Efter spiringen, når planterne er ca. 5 cm høje, udprikles de i hulbakker.

Produktionsbegrænsninger:

BGB’en »Pemento do Couto« kan omfatte peberfrugter, der er fremdyrket enten som frilandskultur eller under dække. Det tilladte maksimale udbytte vil generelt være henholdsvis 4 og 6 kg/m2.

Strukturerne for dyrkning under dække er simple plastiktunneller uden kunstig opvarmning eller belysning, som udelukkende bruges til at beskytte afgrøden (der dyrkes direkte i jorden) mod lejlighedsvis frost og især til at fremskynde produktionen og forlænge den med nogle uger i efteråret. Brugen af drivhustunneller er desuden blevet udvidet for at beskytte de udvalgte linjer af denne peberøkotype mod uønskede krydsninger.

Plantning:

Ved frilandskultur foregår plantningen i april og maj med 3-5 planter pr. m2, og høsten starter i juni-juli. Hvis man vil anvende frø til at frembringe kimplanter, bør dyrkningsarealerne være godt adskilt fra andre afgrøder af denne økotype i frilandskultur, således at de udvalgte linjer beskyttes.

Plantning under dække finder sted i februar og marts, og høsten starter midt i april. Der plantes 2-4 planter pr. m2. Det er hensigtsmæssigt at dække jordbunden med polyethylenfolie for at forhindre ukrudt. Det er ikke nødvendigt at opbinde planterne til stokke, da de er plantet således, at de støtter hinanden.

Dyrkningsarbejde:

Gødskningen skal være tilpasset således, at jordens og plantens ligevægt og næringsniveauer bevares, idet der dermed tages hensyn til afgrødens forbrug, plantens ernæringstilstand, jordbundens frugtbarhed og andre tilførsler (vand, organisk materiale osv.).

Potentielle skadegørere og/eller sygdomme bekæmpes således: desinficering af frø, behandling af frøbed og reduceret vanding, samtidig med at der skal undgås vandophobning og for megen hypning.

Hvis det er nødvendigt at gribe ind med kemiske midler, skal de aktive stoffer, der bruges, have mindst mulig indvirkning på miljøet, størst mulig effektivitet, mindst mulig toksicitet og restkoncentrationer, mindst mulig virkning for nyttige dyr og mindst mulig resistens.

Høst:

Høsten foretages manuelt, før frugten er moden, og på det tidspunkt, som ifølge landbrugernes erfaring er det mest hensigtsmæssige for, at produktet kan markedsføres med de fysiske karakteristika, der er anført i punkt 4.2. Der høstes så mange gange, som det er nødvendigt, med de materielle (redskaber, kasser eller containere osv.) og menneskelige midler, der er nødvendige for at undgå, at produktet lider skade.

Transport og oplagring:

Peberfrugterne transporteres i stive beholdere, så de ikke bliver mast. Aflæsningen foregår således, at der er mindst mulig risiko for, at produktet skades under fald. Lagerrummene har korrekt ventilation.

Markedsføring:

Emballeringen finder sted i ensartede partier afhængigt af frugtens oprindelse og længde og i poser med en vægt på 200 eller 400 g. De materialer, der benyttes, skal være godkendt i den gældende fødevarelovgivning. Der kan vælges andre emballeringsformer, hvis det fastslås, at det ikke skader produktets kvalitet. Markedsføringen spænder fra den 15. april til den 31. oktober, idet kontrolorganet kan forlænge eller forkorte denne periode på grund af klimatiske forhold i den pågældende sæson, og hvis det af hensyn til produktets karakteristika er tilrådeligt.

4.6. Tilknytning:

»Pemento do Couto« er en lokal økotype, der traditionelt dyrkes af landbrugerne i Ferrol-området. Som følge af den begrænsede produktion og udbredelse i årenes løb har dyrkningen ikke bredt sig uden for dette geografiske område, som også i dag er det eneste sted, hvor man producerer denne peberfrugt.

I 1999 opstod »Festa do Pemento do Couto« (Pemento do Couto-festen) som et tegn på peberfrugtens berømmelse; der er tale om en gastronomisk fest til fejring af »Pemento do Couto«, som hvert år afholdes i slutningen af juli på oprindelsesstedet i nærheden af klosteret Santa Maria do Couto. Som bevis på produktets berømmelse er der adskillige restauranter i Ferrol-området, som har »Pemento do Couto« på deres kort.

Samspillet mellem mange faktorer, herunder plantematerialet, produktionsmetoderne og mikroklimaet i produktionsdalene, har resulteret i et produkt med specifikke karakteristika og en kvalitet, der har givet det et betydeligt omdømme.

Plantemateriale:

Eftersom de lokale landbrugere gennem tiderne har bevaret og udvalgt de bedste planter, samtidig med at de har tilpasset produktionsmetoderne til de lokale forhold, har man opnået et produkt, der er helt specielt og yderst populært. Den udvælgelse, der foretages, samt bestræbelserne på at undgå uønskede krydsninger har været afgørende for at opnå en peberfrugt, der er mild i smagen (i det mindste under det pågældende områdes miljøforhold), hvilket man ikke ofte ser hos peberfrugter med lignende karakteristika.

Produktionsmetoder:

Landbrugerne i området har i flere årtier anvendt strukturer under dække, og det viser, at de har tilpasset deres produktionsmetoder, uden at det har medført noget tab i samspillet mellem miljøet og produktets særlige karakteristika; der er tale om enkle plastiktunneller, hvor der foretages en nøje kontrol af de agroklimatiske betingelser for dyrkningen, som fortsat grundlæggende er underkastet de naturlige miljøfaktorer.

Klimatiske karakteristika:

Produktionsområdet omfatter en række dale, som ikke ligger langt over havniveauet, er beskyttet af flere bjergsystemer og befinder sig meget tæt på kysten, hvilket giver et mikroklima, der er kendetegnet af en høj årlig nedbørsmængde med betydelig nedbør også i sommerperioden, mild temperatur og beskedne temperaturudsving, relativ høj fugtighed og lav solindstråling sammenlignet med andre peberproducerende områder. Dette har direkte betydning for peberfrugtens tynde frugtvæg og fine konsistens og frugtkødets milde og saftige smag.

4.7. Kontrolinstans:

Navn: Instituto Galego da Calidade Alimentaria (INGACAL) Adresse: Rúa Fonte dos Concheiros, no 11, bajo 15703 Santiago de Compostela ESPAÑA Tlf. +34 881997276 Fax. +34 981546676 E-mail: ingacal@xunta.es

INGACAL er et offentligt organ under Consellería do Medio Rural de la Xunta de Galicia (den regionale regering i Galicien).

4.8. Mærkning:

Peberfrugter, der markedsføres under BGB’en » Pemento do Couto«, skal være forsynet med en etiket med de enkelte producenters/emballeringsvirksomheders mærke og en etiket med alfanumerisk kode og løbenummer godkendt af kontrolorganet, ligesom de skal være forsynet med symbolet for den beskyttede geografiske betegnelse. Både selve etiketten og BGB-etiketten skal være forsynet med angivelsen geografisk beskyttet betegnelse »Pemento do Couto«.